ወረርሽኙ የከፋ ጉዳት እንዳያደርስ የቅድመ ጥንቃቄ ሥራ እየተሠራ ነው
 አዲስ አበባ፦ የኮሮና ቫይረስ (ኮቪድ 19) ወረርሽኝ ችግር ከከፋ ተጎጂዎች እንዳይበዙ በጥንቃቄ እየሰራ መሆኑን የአዲስ አበባ ከተማ አስተዳደር ገለጸ። የከተማ አስተዳደሩ ዋና ስራ አስኪያጅ ኢንጂነር አወቀ ኃይለማርያም በተለይ ለጋዜጣው ሪፖርተር እንደገለጹት፤ ችግሩ እየከፋ የሚሄድ ከሆነ በተለይም ከምግብ ነክ ጉዳዮች ጋር ተያይዞ ተጎጂዎች እንዳይኖሩ ተንቀሳቃሽ የምግብ ባንኮች መዘጋጀታቸውን ተናግረዋል።ዋና ስራ አስኪያጁ ይህንን ሊሰራ የሚችል ኮሚቴ በከተማው በየደረጃው በማደራጀት የቅድመ ዝግጅት ስራዎችን እየሰራ እንደሚገኝ ጠቁመው፤ አንድ ሺ 200 የሚሆኑ የምግብ ባንኮች ማዘጋጀታቸውንና ችግሩ እየከፋ ከሄደ የአቅም ችግር ላለባቸው ሰዎች ምግብ ማቅረብ እንደሚቻል ጠቁመዋል። የተቋቋመው ኮሚቴ በርካታ ሀብት የማሰባሰብ ስራዎች መስራቱንና የተለያዩ አቅርቦቶችን ከህብረተሰቡና ከበጎ አድራጎቶች ማግኘቱን የጠቆሙት ዋና ሥራ አስኪያጁ፤ ወረርሽኙን ለመከላከልና ለመቆጣጠር የግንዛቤ ማስጨበጫ ስራዎች መሰራታቸውን አብራርተዋል። ‹‹ወረርሽኙን መከላከል የሚቻለው ሁሉም ራሱን መጠበቅና በሽታውን መከላከል ሲችል ነው›› ያሉት ኢንጂነር አወቀ፤ እንደ ኢትዮጵያ ባሉ ደሃ አገር በየዕለቱ ሰርቶ የዕለት ጉርሱን የሚያገኝ የህብረተሰብ ክፍልን ቤት ውስጥ ቁጭ በሉ ማለት አብዛኛው ሰው የሚመገበውን ነገር ሊያሳጣው ስለሚችል ‹‹ኮሮናም ረሃብም ሰው ነው የሚገድሉት ወጥተን ሰርተን የሆንነውን እንሁን ብሎ ገንፍሎ መውጣቱ የማይቀር በመሆኑ ከተማ አስተዳደሩ ይህንን በብልሃትና በጥንቃቄ ይወጣዋል›› በማለት ተናግረዋል። ከጸጥታ ጋር ተያይዞ እየተፈጠሩ ያሉ ችግሮችን ለማስወገድ የህግና የፍትህ አካላትን ያካተተው ኮሚቴም በክፍለ ከተማ፣ በወረዳና በኮሚኒቲ ፖሊሲንግ ደረጃ ከህብረተሰቡ ጋር በመቀናጀት ወደትግበራ መግባቱን ዋና ሥራ አስኪያጁ ጠቅሰው ፤ በጸጥታ በኩል የሚታዩ ችግሮች በመከሰታቸው በተቀናጀና በተደራጀ መንገድ ለመፍታት እንቅስቃሴ እየተደረገ እንደሚገኝ ገልጸዋል። የኮሮና ቫይረስ (ኮቪድ 19) ወረርሽኝ ከተከሰተና የመጀመሪያው በሽተኛ በአዲስ አበባ ከተገኘ ጊዜ ጀምሮ የተለያዩ ዝግጅቶች መደረጋቸውንና ችግሩ እየከፋ ሄዶ ከአቅም በላይ ከሆነ በሽታውን መከላከል የሚያስችሉ ስራዎች መስራት የሚቻለው የተደራጀና ጠንካራ ኮሚቴ በማዋቀር መሆኑን በማመን በምክትል ከንቲባ ኢንጂነር ታከለ ኡማ የሚመሩ የተለያዩ ኮሚቴዎች እንዲዋቀሩ መደረጉንም ተናግረዋል።በሽታውን የመከላከያ አንዱ መንገድ ጽዳት እንደመሆኑ ህብረተሰቡ ከግል ንጽህና ጀምሮ ግቢውን፣ አካባቢውን ዙሪያ ገባውን ማጽዳት ያስፈልጋል። ኮሚቴው ሰውና ተሽከርካሪዎች የሚበዙባቸውን የተወሰኑ አስፋልቶችን በኬሚካል በመርጨት የማጽዳት ጥረት መደረጉን ዋና ሥራ አስኪያጁ ተናግረዋል። ዋና ሥራ አስኪያጁ ከንግድ ጋር ተያይዞም ችግሩን ተገን በማድረግ አላግባብ ለመክበር የሚያስቡ፣ ሸቀጣ ሸቀጦችን የሚደብቁና የግብይት ሂደቱ እንዲዛባ የሚያደርጉ አካላትን በመቆጣጠር ስርዓት ለማስያዝ የተጀመረው ተግባር ተጠናክሮ እንደሚቀጥል አስረድተዋል። ከተማ አስተዳደሩ ከጤና ቢሮ ጋር በመቀናጀት ወረርሽኙን ለመከላከል አስፈላጊ ግብአቶች የማቅረብ ተግባር፣ የጤና ባለሙያዎች የሚያስተላልፏቸውን መልእክቶች የማስተግበር፣ የትራንስፖርት አገልግሎት ሰጪዎች በግማሽ አቅማቸው እንዲጭኑና መኪኖቻቸውን በኬሚካል የማጽዳት ተግባር እንዲያከናውኑ ጠንካራ ስራ እንደሚሰራም ጨምረው ገልጸዋል።አዲስ ዘመን ሚያዚያ 14 ቀን 2012 ዓምዘላለም ግዛው